Minksagen fortsætter med at banke til regeringen og embedsværket, selv om den officielt er afsluttet parlamentarisk. Torsdag fik sagen nyt liv, da det kom frem, at tre embedsmænd i Fødevareministeriet har fået et rap over nallerne. Ifølge Ritzau er det embedsmændene Tejs Binderup, Paolo Drostby og Hanne Larsen, som har fået en advarsel for deres rolle i Minksagen. En advarsel er den mildeste form for disciplinærstraf i regelbogen. Ti embedsmænd har ifølge minkkommissionen begået tjenesteforseelser af en sådan grovhed i Minksagen, at det offentlige bør drage dem til ansvar. Men kun to, herunder rigspolitichef Thorkild Fogde, er blevet hjemsendt. Advokathammer mod Mette Frederiksen Den løftede pegefinger til tre embedsmænd er dog ikke den eneste udvikling i minksagen torsdag. Efter et rødt flertal modsatte sig at bestille en advokatvurdering af Mette Frederiksens ansvar i minksagen, begyndte Nye Borgerlige en indsamling. Den nåede hurtigt 800.00 kroner, og i dag landede advokatvurderingen så fra firmaet Lund Elmer Sandager. Konklusionen var klar: Både Mette Frederiksen og tidligere fødevareminister Mogens Jensen har som minimum handlet groft uagtsomt og kan straffes efter ministeransvarsloven, fremgår det af rapporten. - Det er min forventning, at det vil føre til domfældelse af de pågældende to ministre, siger den ene af advokaterne, sagde Henrik Høpner, den ene af advokaterne bag vurderingen. Ændrer ikke noget Nye Borgerlige har finansieret advokatvurderingen gennem private bidrag, og den har således ingen juridisk indflydelse på minksagen. Sagen er lukket med et par politiske næser. Politisk har den dog fået de blå partier på barrikaderne igen. Flere partier leger med tanken om at genåbne sagen, hvis der kommer til borgerligt flertal efter valget. - Det er en meget tydelig rapport fra advokaterne. De forventer, at der kan fældes dom, hvis der rejses en rigsretssag mod Mette Frederiksen og Mogens Jensen, siger Nye Borgerliges formand, Pernille Vermund, til B.T. Samme toner kommer fra Venstres politiske ordfører Sophie Løhde: - Det eneste rigtige er at få en uvildig advokatvurdering af Mette Frederiksen og regeringens juridiske ansvar i sagen. Og den nu offentliggjorte advokatvurdering fra Advokatfirmaet Lund Elmer Sandager bestyrker, at det vil være relevant, at Folketinget får en uvildig advokatvurdering af Mette Frederiksen og regeringens juridiske ansvar i minkssagen.

Opsummering:
Nye advarsler og en hård advokatvurdering torsdag holder liv i minksagen, der har ramt Nordjylland hårdt.